Direcția Schimbări Climatice și Dezvoltare Durabilă

Nr. înreg. DSCDD/..................../........................

**REFERAT DE APROBARE**

Prin Regulamentul nr. 2216/2004 Comisia Europeană (COM) a stabilit dispoziții generale, specificații tehnice și funcționale, cerințe în materie de gestionare și menținere privind:

- sistemul de registre standardizat și securizat, format din registre întocmite sub forma unor baze de date electronice standardizate ce conțin elemente comune de date, și

- registrul comunitar independent de tranzacții.

Regulamentul prevede, de asemenea, un sistem de comunicare eficient între registrul comunitar independent de tranzacții și registrul independent de tranzacții al CCONUSC.

Conform prevederilor art. 24 alin. (6) din H.G. nr. 780/2006 pentru stabilirea schemei de comercializare a certificatelor de emisii de gaze cu efect de seră (schema ETS), cu modificările și completările ulterioare, Regulamentul privind gestionarea și operarea în conturile naționale din Registrul Uniunii Europene al emisiilor de gaze cu efect de seră se aprobă prin ordin al conducătorului autorității publice centrale pentru protecția mediului. În baza acestui articol a fost elaborat Ordinul ministrului mediului și dezvoltării durabile nr. 1474/25.09.2007 pentru aprobarea Regulamentului privind gestionarea și operarea registrului național al emisiilor de gaze cu efect de seră.

În 2019 COM a aprobat Regulamentul delegat (UE) 1122/2019 de completare a Directivei 2003/87/CE a Parlamentului European și a Consiliului în ceea ce privește funcționarea registrului Uniunii.

Prin acest Regulament, COM aduce modificări substanțiale, față de prevederile Regulamentul nr. 2216/2004, privind organizarea și funcționarea registrului Uniunii, inclusiv modificarea denumirii registrului, și anume din registrul Uniunii Europene în registrul Uniunii.

Conform Regulamentului delegat (UE) 1122/2019, la nivelul COM, registrul Uniunii este gestionat de un administrator central care gestionează toate conturile deschise de administratorii naționali ai statelor membre, iar la nivelul fiecărui stat membru, administratorul național gestionează doar conturile aflate sub jurisdicția statului respectiv. În acest sens, în titlul proiectului de act normativ s-a introdus sintagma ”aflate sub jurisdicția statului român”, pentru a se defini în mod clar ce conturi gestionează administratorul național (Agenția Națională pentru Protecția Mediului).

Ținând cont de noile prevederi europene a fost emis un proiect de Ordin de ministru prin care sunt prevăzut dispoziții la nivel național pentru gestionarea și operarea conturilor din registrul Uniunii al emisiilor de gaze cu efect de seră, aflate sub jurisdicția statului român și de abrogare a Ordinului ministrului mediului și dezvoltării durabile nr. 1474/25.09.2007.

Având în vedere cele menționate, supunem aprobării proiectul de ”*Ordin* *al ministrului mediului, apelor și pădurilor pentru aprobarea Regulamentului privind gestionarea şi operarea conturilor din registrul Uniunii al emisiilor de gaze cu efect de seră, aflate sub jurisdicția statului român”*.

DIRECTOR

Gabriela DOROJAN

Avizat,

Serviciul Schimbări Climatice

Șef serviciu Mihaela POPESCU

Elaborat, Nicoleta DATCU, consilier superior, Serviciul Schimbări Climatice, DSCDD